ANAN เตรียมพร้อมออก “IDEO Coin” เดินหน้าศึกษา-รอความชัดเจนภาษีเงินดิจิทัล
ANAN เตรียมพร้อมออก "IDEO Coin" ลุยเดินหน้าศึกษา-รอความชัดเจนโครงสร้างภาษีเงินดิจิทัล แย้มผลงานครึ่งปีหลังดีต่อเนื่อง รับยอดโอน 6 โครงการ 
ANAN เตรียมพร้อมออก "IDEO Coin" ลุยเดินหน้าศึกษา-รอความชัดเจนโครงสร้างภาษีเงินดิจิทัล แย้มผลงานครึ่งปีหลังดีต่อเนื่อง รับยอดโอน 6 โครงการ
12 มิ.ย. 2562

นายชัยยุทธ ชุณหะชา ประธานเจ้าหน้าที่สายงานการเงิน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัทเดินหน้าเตรียมความพร้อมเพื่อเสนอขายเหรียญดิจิทัล ภายใต้ชื่อ IDEO Coin ซึ่งขณะนี้อยู่ระหว่างการศึกษาและรอรัฐบาลใหม่มีความชัดเจนเกี่ยวกับการจัดทำโครงสร้างภาษี รวมถึงเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.)
ทั้งนี้ บริษัทได้หารือเบื้องต้นกับ ตลท.ไปบ้างแล้ว โดยจะเป็นการเสนอขายหลักทรัพย์ในรูปแบบดิจิทัล Security Token Offering (STO) ซึ่งจะเป็นสินทรัพย์ดิจิทัลที่มีสินทรัพย์รองรับ
นอกจากนี้ บริษัทคงเป้าหมายยอดโอนกรรมสิทธิ์ปีนี้ที่ 36,000 ล้านบาท โดยคาดว่าในช่วงครึ่งปีหลังยอดโอนกรรมสิทธิ์กว่า 24,000 ล้านบาท มาจากการโอนกรรมสิทธิ์ใน 6 โครงการคือ Ideo Mobi สุขุมวิท 40 , Ideo Mobi รางน้ำ ,Ideo Q Victory , Ideo สาทร วงเวียนใหญ่ ,new project at sukhumvit 31 และ Elio Del Nest
ขณะที่บริษัทประเมินยอดขาย (Presale) ในช่วงครึ่งปีแรกของปี 62 ไว้ที่ระดับ 11,000 ล้านบาท ซึ่งในช่วงไตรมาส 1/62 บริษัทมียอดขายแล้ว 4,815 ล้านบาท และในไตรมาส 2/62 บริษัทได้เปิดตัวโครงการใหม่ 2 โครงการ มูลค่าโครงการรวมประมาณ 11,000 ล้านบาท ได้แก่  Ideo Q พหล-สะพานควาย และ ยูนิโอ ทาวน์ ประชาอุทิศ 76 (UNiO Town Prachauthit 76)
โดยปัจจุบันบริษัทมียอดขายรอโอน (Backlog) ที่ 36,975 ล้านบาท ซึ่งจะทยอยรับรู้ในช่วงที่เหลือของปีนี้ประมาณ 17,116 ล้านบาท ส่วนที่เหลือจะทยอยรับรู้ถึงปี 64 ขณะเดียวกันบริษัทมีโครงการที่อยู่ระหว่างการขายและก่อสร้าง (Inventory) รวมมูลค่า 49,120 ล้านบาท เป็นสินค้าพร้อมโอนมูลค่ารวมประมาณ 15,000 ล้านบาท ทั้งนี้ในช่วงไตรมาส 2/62 มีโครงการเสร็จใหม่ จำนวน 2 โครงการมูลค่าโครงการรวม 2,599 ล้านบาท ได้แก่ โครงการ  ยูนิโอ สุขุมวิท 72 เฟส 2 มูลค่าโครงการ 1,810 ล้านบาท และโครงการ ยูนิโอ เอช ติวานนท์ มูลค่าโครงการ 789 ล้านบาท
ส่วนในช่วงครึ่งปีหลังบริษัทมีแผนเปิดตัวโครงการใหม่รวม 8 โครงการ มูลค่าโครงการรวม 16,035 ล้านบาท โดยแบ่งเป็นในช่วงไตรมาส 3/62 จะเปิดตัวโครงการใหม่ 2 โครงการ มูลค่าโครงการรวม 2,787 ล้านบาท และในช่วงไตรมาส 4/62 จะเปิดตัวโครงการใหม่ 4 โครงการ มูลค่าโครงการรวม 13,248 ล้านบาท
ขณะเดียวกันบริษัทมีสินค้าพร้อมโอนในระดับราคาขายต่ำกว่า 5 ล้านบาทต่อยูนิต คิดเป็นสัดส่วน 39% จากมูลค่าสินค้าพร้อมโอนรวมทั้งหมดที่ 15,000 ล้านบาท ขณะเดียวกันในช่วงครึ่งปีหลังจะมีโครงการระดับราคาขายต่ำกว่า 5 ล้านบาทต่อยูนิต เสร็จใหม่เพิ่มอีก จำนวน 4 โครงการ ได้แก่ 1.โครงการ ยูนิโอ เอช ติวานนท์ (Unio H Tiwanon), 2.โครงการ ยูนิโอ สุขุมวิท 72 เฟส 2 (Unio Sukhumvit 72 Phase 2), 3.โครงการ ไอดีโอ สาทร-วงเวียนใหญ่ (Ideo Sathorn-Wongwian yai) และ 4.โครงการ เอลลิโอ เดล เนสต์ (Elio Del Nest)
“ในช่วงที่ผ่านมา ภาครัฐมีมาตรการกระตุ้นอสังหาริมทรัพย์ในโครงการที่มีระดับราคาขายไม่เกิน 5 ล้านบาทต่อยูนิต จะได้รับสิทธิ์ลดหย่อนภาษี 200,000 บาท ซึ่งต้องเป็นบ้านหลังแรกที่โอนภายใน เดือน เม.ย. ถึงวันที่ 31 ธ.ค. นี้ ซึ่งเชื่อว่าจะเข้ามาช่วยเพิ่มยอดโอนกรรมสิทธิ์ของบริษัทได้อีกทางหนึ่ง” นายชัยยุทธ กล่าว